Beurtkrag dán opgeskortArgieffoto (Foto: Unsplash) Fase 2 beurtkrag sal Dinsdag omstreeks 05:00 opgeskort word. Eskom waarsku egter dat ’n tekort aan opwekkingsvermoë vir die res van die week sal voortduur wat beteken dat beurtkrag weer op kort kennisgewing in werking gestel kan word, sou Eskom se opwekkingsvermoë verder verswak. Die kragvoorsiener het Maandagaand in ’n verklaring gesê hy was genoop om beurtkrag skielik omstreeks 18:12 in te stel nadat eenheid 5 van die Medupi-kragstasie uitgeskop en ’n verlies van 700 MW tot gevolg gehad het. “Dít tesame met vier opwekkingseenhede wat vroeër vandag onklaar geraak het, het die implementering van beurtkrag genoodsaak. Eskom werk hard daaraan om soveel as moontlik van hierdie opwekkingseenhede weer in diens te stel,” lui die verklaring. Noodopwekkingsreserwes word in dié stadium gebruik om die fase van beurtkrag te beperk. “Hierdie oornag-beurtkrag sal gebruik word om die damvlakke by die pompopgaarkragstasies aan te vul ter voorbereiding vir môre.” Die vier stukkende opwekkingseenhede sluit in een opwekkingseenheid by die Kriel-kragstasie en twee opwekkingseenhede by die Camden-kragstasie. Daar is ook tans ’n vertraging in die terugkeer na diens van ’n eenheid by die Tutuka-kragstasie. Twee opwekkingseenhede wat vroeër ook by die Matla -kragstasie die gees gegee het, is intussen weer in diens gestel. Dit sal egter ’n ruk neem vir die eenhede om teen volle kapasiteit te funksioneer. Onbeplande onderbrekings haal in dié stadium 14 759 MW uit die netwerk, terwyl 4 804 MW weens beplande instandhoudingswerk nie beskikbaar is nie. Eskom het in sy verklaring om verskoning gevra vir sy implementering van beurtkrag en verbruikers daaraan herinner dat beurtkrag slegs as ŉ laaste uitweg geïmplementeer word om die nasionale kragnetwerk te beskerm.